**RADNA VERZIJA ZAKONA O REGISTRACIJI PRIVREDNIH**

**I DRUGIH SUBJEKATA**

# **I. OSNOVNE ODREDBE**

**Predmet**

**Član 1**

Ovim zakonom uređuje se postupak registracije privrednih i drugih subjekata, stvarnih vlasnika i stečajnih masa u Centralnom registru privrednih i drugih subjekata (u daljem tekstu: CRPS), sadržaj i način vođenja CRPS, javnost i objavljivanje podataka, kao i druga pitanja od značaja za postupak registracije.

**Upotreba rodno osjetljivog jezika**

**Član 2**

Izrazi koji se u ovom zakonu koriste za fizička lica u muškom rodu podrazumijevaju iste izraze u ženskom rodu.

**Pojmovi**

**Član 3**

Izrazi, upotrebljeni u ovom zakonu, imaju sljedeće značenje:

**„dan registracije u CRPS“** je datum registracije upisan u rješenju o registraciji;

**„izvod“** je javna isprava koju izdaje nadležni organ za registraciju, a koji sadrži registrovane podatke, prema stanju u trenutku izdavanja javne isprave;

**„nadležni organ za registraciju“** je organ uprave nadležan za registraciju privrednih i drugih subjekata;

**„objavljivanje“** je elektronsko prikazivanje na internet stranici CRPS-a podataka i dokumenata koji su predmet registracije, odluka koje su donijete u postupku registracije i podataka i dokumenata koji nisu predmet registracije, a objavljuju se u skladu sa propisima;

**„podatak“** je činjenica koja je propisana kao predmet registracije i koja je sadržana u dokumentu usvojenom po propisanom postupku;

**"podnosilac registracione prijave"** je ovlašćeno fizičko lice, pravno lice, državni organ, odnosno organ lokalne samouprave, sud, javni izvrštelj ili notar, koji nadležnom organu za registraciju dostavlja dokumenta i podatke potrebne za registraciju;

**„potvrda o prijemu registracione prijave“** je dokument koju izdaje nadležni organ za registraciju podnosiocu prijave, nakon prijema registracione prijave i prateće dokumentacije;

**„registracija“** podrazumijeva unos, promjenu i brisanje podataka koji se registruju u CRPS, kao i podataka koji se odnose na osnivanje, statusne promjene i brisanje;

**„registraciona prijava“** je jedinstveni obrazac kojim se pokreće postupak registracije u CRPS;

**"rješenje o registraciji"** je dokument koji izdaje nadležni organ za registraciju, ovjeren pečatom i potpisom ili kvalifikovanim elektronskim potpisom i služi kao dokaz da je privredni i drugi subjekt registrovan;

**„zbirka isprava“ -** sadrži isprave na osnovu kojih se vrši upis privrednog i drugog subjekta ili upis promjene podataka o privrednom i drugom subjektu, kao i dokaze i isprave izdate od nadležnih organa u određenom postupku, kao i druge dokaze i isprave koje se koriste u postupku registracije.

**Definicija CRPS**

**Član 4**

1. CRPS je jedinstvena evidenciona bazapodataka koja se vodi u elektronskoj formi.
2. CRPS sadrži posebne registre:
3. registar privrednih subjekata;

* registar preduzetnika;
* registar ortačkih društava;
* registar komanditnih društava;
* registar društava sa ograničenom odgovornošću;
* registar akcionarskih društava;
* registar djelova stranih društava;

1. registar drugih subjekata;

* registar ustanova;
* registar zadruga;
* registar kooperativa;
* registar komora;

1. registar stvarnih vlasnika, koji se vodi u elektronskoj formi;
2. registar stečajnih masa, koji se vodi u elektronskoj formi;
3. CRPS vodi nadležni organ za registraciju.

**Sastavni dio CRPS**

**Član 5**

1. Sastavni dio CRPS-a je i zbirka dokumenata koja se sastoji od originalne dokumentacije, odnosno ovjerenog prepisa ili ovjerene kopije koja se prilaže uz registracionu prijavu.
2. Originalnom dokumentacijom iz stava 1 ovog člana smatra se i elektronski dokument u skladu sa zakonom kojim se uređuje elektronski dokument.
3. Dokumenta i podatke koji su podnešeni u štampanom obliku, CRPS će u najkraćem roku konvertovati u elektronski oblik.

**Načela registracije**

**Član** **6**

U vođenju postupaka registracije, nadležni organ za registraciju se rukovodi sljedećim načelima:

1. Formalnosti postupka, po kome se registracija vrši na osnovu činjenica sadržanih u registracionoj prijavi i pratećoj, propisima utvrđenoj, dokumentaciji za čiju je tačnost i vjerodostojnost odgovoran podnosilac registracione prijave;
2. Ažurnosti postupka, po kome se registracija vrši po skraćenom postupku u roku od tri radna dana, od dana predaje uredne i potpune dokumentacije;
3. Javnosti i dostupnosti podataka i dokumenata kako neposredno tako, i uvidom na internet stranici CRPS-a, osim ako javnost nije ograničena ili isključena posebnim propisom;
4. Prepostavke tačnosti i savjesnosti na strani svih trećih lica koja se u pravnom prometu pouzdaju u javno dostupne podatke iz CRPS-a usljed čega treća savjesna lica ne smiju snositi štetne posljedice zbog netačnih ili pogrešnih podataka upisanih u CRPS;
5. Vremenskog redosljeda, prema kome se podaci i dokumenti vode i upisuju u CRPS prema vremenu njihovog nastanka, izuzev ako propisima nije drugačije određeno.

**Javnost podataka i uvid u CRPS**

**Član 7**

1. Podaci registrovani u CRPS su javni, u skladu sa članom 6 stav 3 ovog Zakona, osim onih za koje postoje ograničenja propisana zakonom kojim se uređuje zaštita podataka o ličnosti ili ako je informacija poreska ili poslovna tajna, u skladu sa zakonom.
2. Uvid u podatke koji su registrovani u CRPS može se vršiti u bilo koje vrijeme putem internet stranice CRPS-a, u skladu sa zakonom kojim se uređuje elektronska uprava i elektronsko poslovanje.
3. Uvid u zbirku isprava i kopiranje spisa predmeta može se vršiti svakog radnog dana u prostorijama organa nadležnog za registraciju u toku radnog vremena, u skladu sa zakonom kojim se uređuje slobodan pristup informacijama, uz pisani zahtjev i propisanu naknadu.
4. Na lične podatke koji se obrađuju u postupku registracije u CRPS, primjenjuje se zakon kojim se uređuje zaštita podataka o ličnosti.

**Objavljivanje registrovanih podataka u CRPS**

**Član 8**

1. Podaci registrovani u CRPS objavljuju se na internet stranici CRPS-a danom registracije.
2. U slučaju bilo kakvih odstupanja između dokumenata i podataka upisanih i objavljenih na internet stranici CRPS i podataka i dokumenta koji se koriste u pravnom prometu, prednost imaju dokumenta i podaci upisani i objavljeni u CRPS.
3. Kada je posebnim propisima utvrđena obaveza objave određenih akata, dokumenata, podataka ili informacija za koje je nadležan organ za registraciju, isti će ih objaviti na internet stranici CRPS-a.
4. Kada je posebnim propisima utvrđena obaveza drugog državnog organa ili subjekta registracije da objave određena akta, dokumenta, podatke ili informacije u „Službenom listu Crne Gore“, isti su ih dužni dostaviti „Službenom listu Crne Gore“ u svrhu objavljivanja.

**Odgovornost za istovjetnost, vjerodostojnost i tačnost podataka**

**Član 9**

1. Nadležni organ za registraciju odgovoran je za istovjetnost podataka koji su upisani u CRPS sa podacima iz registracione prijave koji su mu dostavljeni od strane podnosioca registracione prijave.
2. Podnosilac registracione prijave odgovoran je za vjerodostojnost i tačnost podataka i dokumenata koje dostavlja nadležnom organu za registraciju radi registracije u CRPS.
3. Nadležni organ za registraciju dužan je donijeti rješenje o odbijanju registracione prijave za slučaj da podnosilac iste nije potpisao da je krivično i materijalno odgovoran za vjerodostojnost i tačnost dostavljenih podataka i dokumenata.

**Subjekti registracije**

**Član 10**

1. Subjekti registracije, u skladu sa ovim zakonom su:
2. privredna društva, preduzetnik i dio stranog društva, (u daljem tekstu: privredni subjekti);
3. drugi subjekti koji, shodno posebnim propisima, imaju obavezu registracije u CRPS (ustanove, zadruge, kooperative, komore, itd.).
4. Pored subjekata registracije iz stava 1 ovog člana, u CRPS se registruju i stvarni vlasnici i stečajne mase.

**Ustanova**

**Član 11**

1. U CRPS se registruju ustanove čiji su osnivači država i/ili jedinica lokalne samouprave (javne ustanove) i ustanove čiji su osnivači fizička i/ili pravna lica (privatne ustanove).
2. Ustanove mogu biti:
3. obrazovne
4. zdravstvene
5. socijalne
6. veterinarske
7. naučne
8. kulturne
9. izdavačke
10. sportske
11. informativne i
12. druge ustanove koje vrše djelatnost od javnog interesa.

**Javne ustanove**

**Član 12**

Javne ustanove, u smislu ovog zakona, su pravna lica čiji je osnivač država ili jedinica lokalne samouprave ili se dominantno finansiraju iz javnih prihoda, ne obavljaju privrednu djelatnost i imaju obavezu registracije u skladu sa posebnim zakonom.

**Privatne ustanove**

**Član 13**

Privatne ustanove, u smislu ovog zakona, su pravna lica čiji osnivač nije država, odnosno jedinica lokalne samouprave ili se dominantno ne finansiraju iz javnih prihoda, nijesu registrovane za obavljanje privredne djelatnosti i imaju obavezu registracije u skladu sa posebnim zakonom.

**Registrarski broj**

**Član 14**

(1) Prilikom registracije osnivanja u CRPS, privrednom i drugom subjektu dodjeljuje se registarski broj.

(2) Registarski broj sadrži identifikacionu oznaku i redni broj.

(3) Prilikom svake registracije, privrednom i drugom subjektu se uz registarski broj dodaje i broj promjene.

(4) Bliži sadržaj identifikacionog broja i način vođenja šifrarnika, propisuje nadležno ministarstvo.

**Evropski jedinstveni identifikator za privredne subjekte**

**Član 15**

(1) Za privredne subjekte registarski broj mora sadržati i evropski jedinstveni identifikator (EUID) koji će biti zajednički, kako bi se preko sistema interkonekcije registara privrednih subjekata nesporno moglo ustanoviti da su ista registrovana u Crnoj Gori.

(2) Sistem interkonekcije registara privrednih subjekata iz stava 1 ovog člana je sistem veze između registara privrednih subjekata država članica Evropske unije koji je zasnovan na zajedničkoj elektronsko-tehnološkoj platformi i portalu koji predstavlja jedinstvenu evropsku pristupnu tačku.

**Status privrednih i drugih subjekata u CRPS**

**Član 16**

1. Privrednim i drugim subjektima prilikom registracije osnivanja u CRPS dodjeljuje se status aktivan.
2. Nadležni organ za registraciju privrednim i drugim subjektima registrovanim u CRPS može dodijeliti i drugi status utvrđen ovim zakonom.
3. Status privrednih i drugih subjekata je javan.

**Ostali statusi privrednih i drugih subjekata u CRPS**

**Član 17**

Privrednim i drugimsubjektima registrovanim u CRPS, osim statusa iz člana 16, stav 1 ovog zakona, mogu se dodijeliti i sljedeći statusi:

1. u stečaju, sa naznakom vrste stečaja;
2. u likvidaciji, sa naznakom vrste likvidacije;
3. neaktivan, sa naznakom razloga dodjele statusa;
4. neažuran, sa naznakom razloga dodjele statusa;
5. obrisan, sa naznakom koji postupak je sproveden.

**Dodjeljivanje statusa neaktivan**

**Član 18**

1. Status neaktivan organ nadležan za registraciju, po službenoj dužnosti, dodjeljuje privrednom i drugom subjektu kada po isteku kalendarske godine u kojoj je bio dužan da dostavi godišnji finansijski izvještaj, isti ne dostavi nadležnom organu.
2. Organ nadležan za registraciju dužan je objaviti spisak neaktivnih privrednih i drugih subjekata do 31 . januara, na internet stranici CRPS-a.

**Dodjeljivanje statusa neažuran**

**Član 19**

1. Status neažuran, organ nadležan za registraciju, po službenoj dužnosti, dodjeljuje privrednom i drugom subjektu ako ne dostavi u roku od 30 dana, od isteka zakonom propisanog roka, izmjenu podatka, koju je bio dužan dostaviti radi njegove registracije u CRPS.
2. Organ nadležan za registraciju dužan je objaviti spisak neažurnih privrednih i drugih subjekata registrovanih u CRPS do 30. septembra, na internet stranici CRPS-a.

**Ponovno dodjeljivanje statusa aktivan**

**Član 20**

U slučaju kada privredni i drugi subjekat sa statusom neaktivan ili neažuran ispuni obavezu propisanu u članu 18 i 19 ovog zakona i o nadležnom organu za registraciju dostavi dokaz da je ispunio obavezu propisanu u članu 18 i 19 ovog zakona, u roku od tri radna dana dodjeljuje mu se ponovo status aktivan.

**Shodna primjena zakona**

**Član 21**

Na pitanja koja se odnose na postupak registracije, a koja ovim zakonom nisu posebno uređena, primjenjuje se zakon kojim se uređuje upravni postupak.

# **II POSTUPAK REGISTRACIJE**

**Pokretanje postupka**

**Član 22**

1. Postupak registracije u CRPS pokreće se podnošenjem registracione prijave elektronskim putem, neposredno ili putem pošte.
2. Postupak registracije po službenoj dužnosti može pokrenuti nadležni organ za registraciju, u skladu sa ovim zakonom.

**Registraciona prijava**

**Član 23**

1. Registraciona prijava podnosi se u elektronskom ili štampanom obliku.
2. Registraciona prijava pored obrasca za unos podataka sadrži i uputstvo za popunjavanje.
3. Bliži sadržaj registracione prijavepropisuje nadležno ministarstvo i čini sastavni dio podzakonskog akta kojim se utvrđuje dokumentacija potrebna za registraciju privrednih i drugih subjekata, stečajne mase i stvarnih vlasnika.

**Pokretanje postupka podnošenjem registracione prijave**

**Član 24**

1. Podnosilac registracione prijave je dužan, uz istu, dostaviti i propisanu dokumentaciju u originalu, ovjerenom prepisu, ovjerenoj kopiji, a za akta Vlade Crne Gore objavu iz „Službenog lista“.
2. Dokumentacija koja se podnosi elektronskim putem smatra se potpisanom ukoliko je potpisana od strane ovlašćenog lica, u skladu sa propisom kojim se uređuje elektronski potpis.
3. Podnosilac registracione prijave može da dopuni registracionu prijavu i prateću dokumentaciju do donošenja rješenja.
4. Kada se registraciona prijava podnosi u elektronskoj formi, elektronski potpis ima istovjetan značaj i zamjenjuje ovjeru potpisa na papirnim dokumentima.
5. Kada se registraciona prijava podnosi putem pošte, kao datum i vrijeme podnošenja prijave uzimaju se datum i vrijeme prijema prijave u nadležni organ za registraciju.

**Potvrda o prijemu registracione prijave**

**Član 25**

Nadležni organ za registraciju nakon prijema registracione prijave i prateće dokumentacije, ovlašćenom podnosiocu izdaje potvrdu o prijemu registracione prijave.

**Podnosilac registracione prijave za privredne subjekte**

**Član 26**

(1) Ovlašćeno lice za podnošenje registracione prijave za preduzetnika je preduzetnik, odnosno lice koje preduzetnik ovlasti.

(2) Ovlašćeno lice za podnošenje registracione prijave za privredna društva je osnivač privrednog društva ili lice koje osnivač ovlasti, odnosno zastupnici privrednog društva imenovani u skladu sa zakonom kojim se uređuju privredna društva i lica koja ovlaste ti zastupnici.

(3) Ovlašćenim licem za podnošenje registracione prijave za dio stranog društva smatra se zakonski zastupnik stranog društva i lice koje ovlasti zakonski zastupnik stranog društva, odnosno lica imenovana u skadu sa zakonom kojim se uređuju privredna društva i lica koja ovlaste ta lica.

(4) U slučaju stečaja, ovlašćeno lice je stečajni upravnik i druga lica imenovana u skladu sa zakonom kojim se uređuje stečaj ili lica ovlašćena od strane tih lica.

(5) U slučaju likvidacije akcionarskog društva, društva sa ograničenom odgovornošću, komanditnog i ortačkog društva, ovlašćena lica su likvidatori, a u slučaju skraćenog postupka dobrovoljne likvidacije osnivači ili lica koja ovlaste osnivači.

(6) Podnosilac registracione prijave za privredne subjekte može ovlastiti drugo fizičko lice da registracionu prijavu dostavi organu nadležnom za registraciju i to lice odgovara podnosiocu registracione prijave za eventualnu štetu.

**Podnosilac registracione prijave za druge subjekte**

**Član 27**

1. Ovlašćeno lice za podnošenje registracione prijave za druge subjekte registrovane u CRPS su osnivač, zastupnik ili punomoćnik tog subjekta.
2. U slučaju stečaja, ovlašćeno lice je stečajni upravnik i druga lica imenovana u skladu sa zakonom kojim se uređuje stečaj ili lica koja oni ovlaste.
3. U slučaju likvidacije ovlašćena lica su likvidatori, a u slučaju skraćenog postupka dobrovoljne likvidacije osnivači ili lica koja oni ovlaste.

(4) Podnosilac registracione prijave za druge subjekte može ovlastiti drugo fizičko lice da registracionu prijavu dostavi organu nadležnom za registraciju i to lice odgovara podnosiocu registracione prijave za eventualnu štetu.

**Član 28**

**Podnosilac registracione prijave za registraciju stvarnih vlasnika**

Ovlašćeno lice za podnošenje registracione prijave za registraciju stvarnih vlasnika je osnivač, zastupnik ili punomoćnik tog subjekta.

**Član 29**

**Podnosilac registracione prijave za registraciju stečajne mase**

Ovlašćeno lice za podnošenje registracione prijave za registraciju stečajne mase je zastupnik stečajne mase.

**Ispitivanje uslova za postupanje po registracionoj prijavi**

**Član 30**

U momentu podnošenja registracione prijave, nadležni organ za registraciju provjerava da li su ispunjeni uslovi za registraciju i to da li je:

1. nadležan za postupanje po registracionoj prijavi;
2. registraciona prijava podnijeta od ovlašćenog lica;
3. podnosilac registracione prijave potpisao da je odgovoran za vjerodostojnost dostavljenih podataka i dokumenata;
4. u registracionu prijavu unijet svaki podatak neophodan za dalje postupanje;
5. dokumentacija dostavljena uz registracionu prijavu kompletna;
6. priložen dokaz o uplati naknade za registraciju;
7. registraciona prijava podnijeta u roku utvrđenom propisima;
8. podatak ili dokument već registrovan.

**Donošenje, sadržaj i dostavljanje rješenja o registraciji**

**Član 31**

1. Ako su ispunjeni uslovi za registraciju iz člana 30 ovog zakona, nadležni organ za registraciju će donijeti rješenje o registraciji, u roku od tri radna dana, od dana prijema registracione prijave.
2. Nadležni organ za registraciju će izvšiti registraciju po neblagovremenoj registracionoj prijavi, uz obavezu podnošenja prekršajne prijave nadležnom organu, u roku od sedam dana od dana registracije.

(3) Rješenje o registraciji dostavlja se podnosiocu registracione prijave, u roku od osam dana od dana donošenja rješenja putem pošte na adresu sjedišta društva, u skladu sa zakonom, ukoliko isto nije preuzeto lično ili dostavljeno elektronskim putem.

(4) Rješenjem o registraciji osnivanja se određuje i poreski identifikacioni broj i carinski broj obveznika carine, u skladu sa zakonom.

**Rješenje o odbijanju registracije**

**Član 32**

1. Ako nadležni organ za registraciju utvdi da nijesu ispunjeni uslovi za registraciju, donijeće rješenje o odbijanju registracije.
2. Rješenje o odbijanju registracije donosi se u roku od tri radna dana od dana podnošenja registracione prijave.

**Registracija rezervacije naziva**

**Član 33**

1. Nadležni organ za registraciju rezervisaće naziv za isključivu upotrebu podnosioca prijave i to na period od 60 dana.
2. Rezervacija naziva se ne može produžiti, nakon što nadležni organ za registraciju utvrdi da je naziv za koji se zahtijeva rezervacija već rezervisan ili upotrijebljen u CRPS.
3. Nakon isteka perioda od 60 dana, smatraće se da je naziv slobodan za upotrebu.

**Obustava postupka**

**Član 34**

1. Podnosilac registracione prijave može da odustane od postupka registracije do donošenja rješenja o registraciji.
2. Podnosilac registracione prijave je u slučaju odustanka od postupka registracije dužan da podnese nadležnom organu za registraciju zahtjev za obustavu postupka.
3. Ako podnosilac registracione prijave odustane od prijave, nadležni organ za registraciju donosi rješenje kojim se postupak obustavlja.
4. Nakon što nadležni organ za registraciju donese rješenje kojim se obustavlja postupak, podnosiocu registracione prijave vraća se dostavljena dokumentacija, dok nema pravo na povraćaj naknade za registraciju.

**Povraćaj u pređašnje stanje**

**Član 35**

U postupku registracije, za slučaj propuštanja rokova utvrđenih ovim zakonom, stranka ne može podnijeti predlog za povraćaj u pređašnje stanje.

**Prethodno odobrenje**

**Član 36**

(1) Posebnim zakonom može se usloviti registracija privrednih i drugih subjekata u CRPS izdavanjem prethodnog odobrenja, saglasnosti ili drugog akta nadležnog organa.

(2) Nadležni organ iz stava 1 ovog člana dužan je da po službenoj dužnosti, u roku od sedam dana od dana izdavanja odobrenja, saglasnosti ili drugog akta, isto dostavi nadležnom organu za registraciju.

**Ispravka podatka u CRPS**

**Član 37**

1. Organ nadležan za registraciju, po službenoj dužnosti ili na zahtjev trećeg lica, može vršiti ispravku podatka u CRPS, koja ima tehnički karakter.
2. Ispravka podatka koja ima tehnički karakter odnosi se na očiglednu grešku koja je nastala prilikom unosa podataka u CRPS, odnosno kada podaci iz registracione prijave nijesu istovjetni podacima u CRPS (slovna ili numerička greška u imenu, datumu, adresi, pasošu, telefonu, itd.).
3. Nadležni organ za registraciju dužan je, u roku od tri radna dana od dana saznanja za grešku, ili od dana primljenog zahtjeva za ispravku podatka, izvršiti ispravku u CRPS i donijeti rješenje o ispravci podatka.
4. Rješenje o ispravci podatka dostavlja se podnosiocu zahtjeva u roku od osam dana od dana donošenja rješenja putem pošte na adresu sjedišta društva, u skladu sa zakonom, ukoliko isto nije preuzeto lično ili dostavljeno elektronskim putem.

**Žalba na rješenje**

**Član** **38**

(1) Protiv rješenja nadležnog organa za registraciju, može se izjaviti žalba nadležnom ministarstvu, u roku od 15 dana od dana objavljivanja rješenja na internet stranici CRPS-a.

(2) Žalba iz stava 1 ovog člana ne odlaže izvršenje rješenja.

(3) Postupak po žalbi sprovodi se u skladu sa odredbama zakona kojim se uređuje upravni postupak.

**III PODACI IZ CRPS-A**

**Podaci i dokumenta koji se upisuju i objavljuju na internet stranici CRPS**

**Član 39**

1. CRPS upisuje podatke iz registracione prijave i objavljuje ih na svojoj internet stranici, u skladu sa propisom kojim se uređuje zaštita podataka o ličnosti.

(2) Pored podataka iz stava 1 ovog člana, CRPS na svojoj internet stranici objavljuje:

- registracionu prijavu (na crnogorskom i engleskom jeziku);

- pravila o osnivanju privrednih društava;

- pravilnik o dokumentaciji potrebnoj za registraciju privrednih i drugih subjekata, stvarnih vlasnika i stečajne mase u CRPS;

- pravilnik o određivanju kriterijuma i visini naknade za registraciju privrednih subjekata, stvarnih vlasnika i stečajne mase u CRPS;

- pravilnik o bližem sadržaju identifikacionog broja i šifrarnika;

- odluku o osnivanju i statut;

- odluku o izmjeni statuta;

- imenovanja, prestanak obavljanja funkcije i promjene podataka o licima u privrednom i drugom subjektu;

- podatak o državljanstvu osnivača (ortaka u ortačkom društvu, komplementara i komanditora u komanditnom društvu, članova u društvu sa ograničenom odgovornošću i akcionara u akcionarskom društvu);

- promjene sjedišta privrednog i drugog subjekta;

- da li je ovlašenje za zastupanje pojedinačno ili kolektivno;

- da li je ovlašenje za zastupanje ograničeno ili neograničeno;

- iznos upisanog osnovnog kapitala;

- finansijski iskaz za svaku finansijsku godinu;

- započinjanje i okončanje postupka likvidacije ili stečaja privrednog i drugog subjekta;

- sudsku odluku kojom je utvrđena ništavost osnivačkog akta privrednog i drugog subjekta;

- imenovanja likvidatora odnosno stečajnog upravnika podatke o njima i njihovih ovlašćenja, osim ako ta ovlašćenja izričito i isključivo proizlaze iz zakona ili statuta privrednog, i drugog subjekta;

- uslovi za člana upravnog odbora, nadzornog odbora, odbora direktora;

- zabilježbe;

- druge podatke od značaja za postupak registracije.

**Pristup dokumentima i podacima upisanim u CRPS**

**Član 40**

1. Nadležni organ za registraciju će na zahtjev podnosioca izdati elektronske ili štampane kopije dokumenata i podataka iz člana 39 ovog zakona, u roku od 30 dana od dana podnošenja zahtjeva.
2. Zahtjev iz prethodnog stava ovog člana može biti podnijet u elektronskom ili štampanom obliku.
3. Nadležni organ za registraciju nije dužan izdati elektronske kopije dokumenata i podataka iz člana 39, ako su isti dostavljeni prije 1. januara 2012. godine.

**Zabilježba**

**Član 41**

1. U CRPS se unose zabilježbe koje se odnose na podatke koji se registruju.
2. Upis i objavljivanje zabilježbe vrši se na osnovu zahtjeva ili po službenoj dužnosti, u roku od tri radna dana od dana dostavljanja zahtjeva ili saznanja.
3. Nadležni organ za registraciju dužan je da nakon upisa zabilježbe u CRPS, podatke objavi na internet stranici CRPS-a i učini ih dostupnim kroz izvod.
4. Ako nadležni organ za registraciju, odlučujući o zahtjevu za upis zabilježbe, utvrdi da nijesu ispunjeni uslovi za upis, donosi rješenje kojim se zahtjev odbija kao neosnovan.

**IV NAKNADE ZA REGISTRACIJU**

**Obaveza plaćanja naknade**

**Član 42**

(1) Za postupak registracije, objavljivanje, rezervacije naziva, uvid i kopiranje spisa, zabilježbe, izdavanje potvrda i izvoda, evidanciju ostavke, postupanje po zahtjevu i slično, plaća se naknada nadležnom organu za registraciju.

(2) Obaveza plaćanja naknade iz stava 1 ovog člana nastaje danom podnošenja registracione prijave, odnosno danom podnošenja zahtjeva.

(3) Kriterijume za određivanje naknade i visinu naknade iz stava 1 ovog člana propisuje nadležno ministarstvo.

(4) Sredstva od naknada iz stava 1 ovog člana prihod su Budžeta Crne Gore.

**V NADZOR**

Član 43

Nadzor nad sprovođenjem ovog zakona i propisa donijetih na osnovu ovog zakona vrši nadležni organ.

# **VI KAZNENE ODREDBE**

**Novčane kazne**

**Član 44**

1. Novčanom kaznom u iznosu od 500 eura do 20.000 eura kazniće se privredni ili drugi subjekat ako:

1) organu nadležnom za registraciju dostavi neblagovremenu registracionu prijavu (član 31 stav 2);

2) ne izvrši usklađivanje organizacije i registraciju promjena u roku propisanom ovim zakonom (član 44).

1. Za prekršaj iz stava 1 kazniće se odgovorno lice u privrednom ili drugom subjektu, novčanom kaznom od 30 eura do 2.000 eura.
2. Za prekršaj iz stava 1 kazniće se preduzetnik novčanom kaznom od 150 eura do 6.000 eura.

# **VII PRELAZNE I ZAVRŠNE ODREDBE**

**Obaveza usklađivanja organizacije**

**Član 45**

1. Privredni subjekti koji se registruju u CRPS, dužni su da usklade organizaciju i izvrše registraciju promjena shodno odredbama zakona kojim se uređuju privredna društva.
2. Drugi subjekti koji se registruju u CRPS, dužni su da usklade organizaciju i izvrše registraciju promjena u roku od 12 mjeseci od dana stupanja na snagu ovog zakona.
3. Komore koje nijesu registrovane u CRPS i do donošenja ovog zakona nijesu imale obavezu registracije, dužne su u roku od 90 dana od dana stupanja na snagu ovog zakona da izvrše registraciju, izuzev Privredne komore Crne Gore.

**Donošenje podzakonskih akata**

**Član 46**

(1) Podzakonska akta iz člana 14, st. 4, člana 23, st. 3 i člana 42, st. 3 ovog zakona donijeće se u roku od 30 dana od dana stupanja na snagu ovog zakona.

(2) Do donošenja propisa iz stava 1 ovog člana primjenjivaće se propisi donijeti na osnovu Zakona o privrednim društvima ("Službeni list Crne Gore", br. 065/20 i 146/21).

**Primjena odredaba**

**Član 47**

Odredbe člana 15 ovog zakona primjenjivaće se od dana pristupanja Crne Gore Evropskoj uniji.

**Stupanje na snagu**

**Član 48**

Ovaj zakon stupa na snagu osmog dana od dana objavljivanja u "Službenom listu“ Crne Gore.